

**ELŐTERJESZTÉS**

**BALATONBERÉNY KÖZSÉG**

**ÖNKORMÁNYZAT**

**KÉPVISELŐ-TESTÜLETÉNEK**

**2023. május 31-i NYILVÁNOS RENDKÍVÜLI ÜLÉSÉRE**

**TÁRGY:**

Megállapodás a Kísérleti partszakaszon elhelyezendő stég megvalósításáról

**ELŐADÓ:**

**Druskoczi Tünde**

**POLGÁRMESTER**

Tisztelt Képviselő-testület!

A Balatonberényi Fürdő és Szabadidő Egyesület gyűjtést szervezett a Kísérleti partszakaszon (jelenleg szabad strandként használt részén)napozóstég kialakítása, elhelyezése céljából. A gyűjtés során 3.000.000 Ft készpénz gyűlt össze, melyet az önkormányzat részére kívánnak felajánlani közérdekű célból, a napozóstég vállalkozói díjának részbeni fedezése céljából.

A stég műszaki paraméterei: lejáró: 27 x 1,2 méter, pihenő: 4 x 4 méter, az acélszerkezet idomacélból készült hegesztett elemek, csavarozással szerelhetők, a járófelület pácolt vörösfenyő padozat, 4 cm vastag csúszásgátló felülettel.

A stéget a Földfém Kft. készítette, akivel a Balatonberényi Nonprofit Kft. kötött vállalkozási szerződést nettó 3.937.000,-Ft+ÁFA, összesen bruttó 4.999.990,-Ft vállalkozói díj kikötése mellett. A vállalkozói díj összegét a Kft. a teljesítést követően, számla ellenében, 8 napon belül köteles átutalással teljesíteni a vállalkozó felé. A megkötött szerződésben a vállalkozó vállalta a stég legyártásán túl annak helyszínre szállítását, összeszerelését, a mederben történő elhelyezését. A napozóstég a Kft. tulajdonába került, aki a mederhasználati engedélyt megkapta, a jövőben a stég fenntartásával, üzemeltetésével kapcsolatos díjak, költségek a Kft-t terhelik.

Az államháztartáson kívüli forrásátadás és forrásátvétel szabályairól szóló 12/2022.(VIII.16.) önkormányzati rendelet 12.§-a értelmében:

1. Az államháztartáson kívüli forrás átvételénél vizsgálni kell az átvétel következményeként az önkormányzatnál esetlegesen felmerülő kiadásokat, a forrásátvétel következményeit.

(2) Az államháztartáson kívüli forrás átvételéről

*a)* alapítványi forrás átvétele esetén, és az egymillió forintot elérő költséget, kötelezettséget keletkeztető ingó, ingatlan vagyon, pénzeszköz végleges átvételéről a képviselő-testület,

*b)* az egymillió forintot el nem érő pénzeszköz, valamint az egymillió forintot el nem érő költséget, kötelezettséget keletkeztető ingó, ingatlan vagyon átvételéről átruházott hatáskörben a polgármester dönt.

(5) Az államháztartáson kívüli forrás átvételéről a (7) - (8) bekezdésben meghatározott esetek kivételével megállapodást kell kötni, mely tartalmazza:

*a)* a megállapodást kötő felek megnevezését, egyéb azonosításra szolgáló adatait, a képviseletében eljáró személyeket,

*b)* a forrás átvételéről szóló képviselő-testületi döntést, amennyiben a döntés a képviselő-testület hatáskörbe tartozik,

*c)* az átvett forrás pontos megnevezését, értékét, összegét, annak célját, közérdekű cél esetén annak pontos megnevezését,

*d)* az átvett forrás felhasználására vonatkozó szabályozást, ingó és ingatlan vagyon esetén a hasznosítás módját, feltételeit,

*e)* a forrás rendelkezésre bocsátásának ütemezését,

*f)* az átvett forrás felhasználásáról szóló elszámolás módját, határidejét,

*g)* a megállapodásban vállalt kötelezettségek nem teljesítésének következményeit.

Javaslom, hogy a képviselő-testület az egyesület felajánlását, valamint az előterjesztés szerinti megállapodás tervezetét fogadja el.

Határozati javaslat:

**Balatonberény Község Önkormányzat Képviselő-testületének /2023.(V.31.) határozata a Balatonberényi Fürdő és Szabadidő Egyesület felajánlásáról a Kísérleti partszakaszon elhelyezendő stég megvalósítása céljából**

1. Balatonberény Község Önkormányzat Képviselő-testülete megismerte a Balatonberényi Fürdő és Szabadidő Egyesület  felajánlását, mely szerint a Balatonberény Kísérleti partszakaszon elhelyezendő napozóstég megvalósításához 3.000.000 Ft-tal kíván hozzájárulni.
2. A képviselő-testület a hozzájárulást köszönettel elfogadja és felhatalmazza a polgármestert, hogy a pénzeszköz átadásra vonatkozó megállapodást az egyesülettel és a Balatonberényi Nonprofit Kft-vel megkösse.
3. A képviselő-testület elrendeli a 2023. évi költségvetésben szabadstrand kialakítási költségeire tervezett 2.000.000 Ft átutalását a Balatonberényi Nonprofit Kft. részére.

Határidő: szerződéskötésre 8 nap

Felelős:  Druskoczi Tünde polgármester

Balatonberény, 2023.05.26.

Druskoczi Tünde sk.

polgármester